Ak smrť nemožno preukázať predpísaným spôsobom, súd fyzickú osobu vyhlási za mŕtvu, ak zistí jej smrť inak. Za mŕtvu súd vyhlási aj nezvestnú fyzickú osobu, ak so zreteľom na všetky okolnosti možno usúdiť, že už nežije. V praxi teda prichádzajú do úvahy 2 alternatívy: 1. Ak je isté, že fyzická osoba nežije, súd vyhlási fyzickú osobu za mŕtvu. Vo výroku rozsudku súd uvedie presnú identifikáciu fyzickej osoby a deň jej smrti (napr. havária lietadla, ktorého všetci cestujúci zahynuli, avšak telesné pozostatky nebolo možné nájsť a identifikovať). 2. Smrť nie je istá, ale je pravdepodobná (napr. s ohľadom na dobu, počas ktorej je osoba nezvestná). Ak je vzhľadom na všetky okolnosti pravdepodobné, že fyzická osoba nežije, súd vydá verejnú vyhlášku, ktorou vyzve toho, kto má byť vyhlásený za mŕtveho, aby sa prihlásil do jedného roka. Súd vo verejnej vyhláške vyzve každého, kto má o fyzickej osobe správy, aby ich podal súdu alebo procesnému opatrovníkovi. Súd vo verejnej vyhláške uvedie podstatné okolnosti prípadu a poučenie, že po márnom uplynutí lehoty môže byť fyzická osoba vyhlásená za mŕtvu. Súd verejnú vyhlášku zverejní na úradnej tabuli súdu a na webovej stránke príslušného súdu. Súd podľa okolností prípadu vykoná úkony potrebné na zistenie, či je fyzická osoba nažive. Ak aj po uplynutí tejto lehoty e vzhľadom na všetky okolnosti pravdepodobné, že fyzická osoba nežije, súd vyhlási fyzickú osobu za mŕtvu. Vo výroku rozsudku súd uvedie presnú identifikáciu fyzickej osoby a deň predpokladanej smrti, prípadne deň, ktorý fyzická osoba pravdepodobne neprežila.
Na konanie o vyhlásenie za mŕtveho je miestne príslušný všeobecný súd toho, kto má byť vyhlásený za mŕtveho. Návrh na začatie konania môže podať ten, kto má na veci právny záujem. Konanie začne súd aj bez návrhu, ak domnelú smrť fyzickej osoby nemožno preukázať predpísanou prehliadkou mŕtveho tela.
§ 220 a 221 zákona č. 161/2015 Z. z. (Civilný mimosporový poriadok).
rozhodnutie [[Term:súd|súdu]], ktorým sa v mimosporovom konaní rozhoduje o smrti fyzickej osoby, ak smrť nemožno preukázať predpísaným spôsobom, ale súd zistí jej smrť inak, resp. ak pri nezvestnej fyzickej osobe so zreteľom na všetky okolnosti možno usúdiť, že už nežije